CELEX: 32017D0074
Language: da
Date: 2016-11-25 00:00:00
Title: Kommissionens gennemførelsesafgørelse (EU) 2017/74 af 25. november 2016 om et fælles stof til afgiftsmærkning af gasolier og petroleum (meddelt under nummer C(2016) 7546)

14.1.2017   
            
            
               DA
            
            
               Den Europæiske Unions Tidende
            
            
               L 10/7
            
         KOMMISSIONENS GENNEMFØRELSESAFGØRELSE (EU) 2017/74
   af 25. november 2016
   om et fælles stof til afgiftsmærkning af gasolier og petroleum
   
      
         (meddelt under nummer C(2016) 7546)
      
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 95/60/EF af 27. november 1995 om afgiftsmærkning af gasolier og petroleum (1), særlig artikel 2, stk. 2, og
   ud fra følgende betragtninger:
   
               (1)
            
            
               For at det indre marked kan fungere tilfredsstillende, og navnlig for at undgå skatteunddragelse blev der ved direktiv 95/60/EF indført et fælles system til mærkning af gasolier henhørende under kode 2710 00 69 i den kombinerede nomenklatur (KN) og petroleum henhørende under KN-kode 2710 00 55, der er overgået til forbrug, og som er fritaget for punktafgift eller afgiftsberigtiget til nedsat punktafgiftssats. Førstnævnte kode er blevet opdelt i KN-kode 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 og 2710 20 19 for at tage hensyn til indholdet af svovl og biodiesel i gasolien, og sidstnævnte kode er henført til KN-kode 2710 19 25 (2).
            
         
               (2)
            
            
               Ved Kommissionens gennemførelsesafgørelse 2011/544/EU (3) blev produktet med det videnskabelige navn N-Ethyl-N-[2-(1-isobutoxyethoxy)ethyl]-4-(phenylazo)anilin (Solvent Yellow 124) valgt som fælles stof til afgiftsmærkning, jf. direktiv 95/60/EF, af gasolier og petroleum, der ikke er afgiftsbelagt efter den fulde sats, som gælder for disse energiprodukter, når de anvendes som motorbrændstof.
            
         
               (3)
            
            
               I henhold til artikel 2 i gennemførelsesafgørelse 2011/544/EU tages afgørelsen op til revision senest den 31. december 2016 for at tage hensyn til den tekniske udvikling inden for mærkningssystemer og modvirke svigagtig brug af mineralolier, der er fritaget for punktafgift eller afgiftsberigtiget til nedsat punktafgiftssats.
            
         
               (4)
            
            
               Som led i revisionsprocessen har Kommissionen lanceret en indkaldelse af interessetilkendegivelser for at fremlægge produkter, der er egnet til afgiftsmærkning af gasolier og petroleum (4). Kommissionen tilsigter at finde et stof til mærkning, der giver bedre resultater i forhold til et sæt foruddefinerede kriterier end det stof, som anvendes i øjeblikket.
            
         
               (5)
            
            
               Eftersom revisionen endnu ikke er fuldført, bør Solvent Yellow 124 fortsat anvendes som fælles stof til afgiftsmærkning, jf. direktiv 95/60/EF, og på de betingelser, der er fastsat i direktivet.
            
         
               (6)
            
            
               Denne afgørelse fritager ikke virksomheder fra deres forpligtelser i henhold til traktatens artikel 102.
            
         
               (7)
            
            
               For at tage højde for de muligheder, der vil opstå som følge af den videnskabelige udvikling, bør der fastsættes en frist for revision af denne afgørelse.
            
         
               (8)
            
            
               Afgørelsen bør revideres til enhver tid før denne frist, hvis det konstateres, at Solvent Yellow 124 giver anledning til skatteunddragelse eller forårsager sundhedsmæssig eller miljømæssig skade, eller hvis Kommissionen finder et stof, der giver bedre resultater end Solvent Yellow 124.
            
         
               (9)
            
            
               Gennemførelsesafgørelse 2011/544/EU bør derfor erstattes.
            
         
               (10)
            
            
               Foranstaltningerne i denne afgørelse er i overensstemmelse med udtalelse fra Punktafgiftsudvalget —
            
         VEDTAGET DENNE AFGØRELSE:
   Artikel 1
   Det i bilaget til denne afgørelse beskrevne produkt Solvent Yellow 124 anvendes som fælles stof til afgiftsmærkning, jf. direktiv 95/60/EF, af alle gasolier henhørende under KN-kode 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 og 2710 20 19 og af petroleum henhørende under KN-kode 2710 19 25.
   Medlemsstaterne fastsætter indholdet af mærkestof i mineralolier, som skal ligge på mindst 6 mg og højst 9 mg pr. liter.
   Artikel 2
   Denne afgørelse tages op til revision senest den 31. december 2021 for at tage hensyn til den tekniske udvikling inden for mærkningssystemer og modvirke svigagtig brug af energiprodukter, der er fritaget for punktafgift eller afgiftsberigtiget til nedsat punktafgiftssats.
   Der foretages en tidligere revision, hvis det konstateres, at Solvent Yellow 124 giver anledning til skatteunddragelse eller forårsager sundhedsmæssig eller miljømæssig skade, eller hvis Kommissionen finder et stof, der giver bedre resultater end Solvent Yellow 124.
   Artikel 3
   Gennemførelsesafgørelse 2011/544/EU ophæves.
   Artikel 4
   Denne afgørelse er rettet til medlemsstaterne.
   
      Udfærdiget i Bruxelles, den 25. november 2016.
      
         
            På Kommissionens vegne
         
         Pierre MOSCOVICI
         
            Medlem af Kommissionen
         
      
   
   
      (1)  EFT L 291 af 6.12.1995, s. 46.
   
      (2)  KN-koderne skal være de koder, der er angivet i Kommissionens gennemførelsesforordning (EU) 2015/1754 af 6. oktober 2015 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (EUT L 285 af 30.10.2015, s. 1).
   
      (3)  Kommissionens gennemførelsesafgørelse 2011/544/EU af 16. september 2011 om et fælles stof til afgiftsmærkning af gasolier og petroleum (EUT L 241 af 17.9.2011, s. 31).
   
      (4)  EUT C 299 af 11.9.2015, s. 28.
   
      BILAG
      
                  1.
               
               
                  Colour Index-navn: Solvent Yellow 124.
                  
               
            
                  2.
               
               
                  Videnskabeligt navn: N-Ethyl-N-[2-(1-isobutoxyethoxy)ethyl]-4-(phenylazo)anilin.